กระทรวงพาณิชย์ จัดงาน “พาณิชย์...ลดราคา! ช่วยประชาชน” จำหน่ายสินค้าราคาประหยัด ลดราคาสูงสุดถึงร้อยละ 70 ทั่วประเทศ
นายกรนิจ โนนจุ้ย รองอธิบดีกรมการค้าภายใน เปิดเผยภายหลังตรวจเยี่ยมการจัดงาน “พาณิชย์...ลดราคา! ช่วยประชาชน” ที่ ศูนย์กีฬาเคหะชุมชนห้วยขวาง เขตดินแดง กรุงเทพฯ ว่า กรมการค้าภายใน ได้นำสินค้าอุปโภคบริโภคลดราคาสูงสุดถึงร้อยละ 70 มาจำหน่าย เพื่อช่วยลดภาระค่าครองชีพให้กับประชาชน อาทิ ข้าวหอมมะลิ ถุง 5 กิโลกรัม ลดราคาเหลือถุงละ 100 บาท ข้าวขาว 5% 5 กก. ถุงละ 80 บาท น้ำตาลทราย 18 บาท/กก. น่องไก่ติดสะโพก 55 บาท/กก. หมูเนื้อแดงราคา 150 บาท/กก. ไข่ไก่เบอร์ M แผงละ 90 บาท และน้ำมันปาล์ม 43 บาท/ขวด นอกจากนี้ ยังได้นำพืช 3 หัว (หอมหัวใหญ่ หอมแดง กระเทียม) จากแหล่งผลิตในพื้นที่ 5 จังหวัด ได้แก่ เชียงใหม่ เชียงราย ลำพูน แม่ฮ่องสอน และศรีสะเกษ มาจำหน่าย เพื่อช่วยให้เกษตรกรมีรายได้เพิ่มขึ้นด้วย ทั้งนี้ จากการติดตามการจำหน่าย พบว่า มีประชาชนมาเลือกซื้อสินค้าอย่างคึกคัก สามารถลดภาระค่าครองชีพได้จริง และต้องการให้จัดงานอย่างต่อเนื่องสำหรับงาน “พาณิชย์...ลดราคา! ช่วยประชาชน” จะมีการจัดงานตามจุดต่าง ๆ ทั้งในกรุงเทพฯ และต่างจังหวัด แยกเป็นกรุงเทพมหานคร 5 จุด และต่างจังหวัด 269 จุด โดยในกรุงเทพมหานคร จัดครั้งนี้เป็นครั้งที่ 3 วันที่ 7–9 กุมภาพันธ์ 2566 ณ ศูนย์กีฬาเคหะชุมชนห้วยขวาง ส่วนครั้งต่อไป วันที่ 10–12 กุมภาพันธ์ 2566 ณ ลานกีฬาใต้สะพานพระราม 8 เขตบางพลัด และวันที่ 12–14 กุมภาพันธ์ 2566 ณ ลานเพลินพระโขนง เขตพระโขนง